Swartland-plaasmoord: Meer hulpbronne bepleit | Maroela Media
Swartland-plaasmoord: Meer hulpbronne bepleit
Landelike gemeenskappe landwyd is onder beleg weens gruwelike geweld, maar die minister van polisie, Bheki Cele, het steeds nie die landelike veiligheidsplan behoorlik in werking gestel nie.
Dit volgens die DA wat sê daar is 'n groter behoefte aan hulpbronne om plaasaanvalle en -moorde te bekamp, sowel as die talle ander misdade wat boerdery bemoeilik.
In die jongste voorval is Ingrid Koch (65) in 'n plaasaanval in die omgewing van Moorreesburg in die Wes-Kaap dood, terwyl haar man, Frans (69), ernstig beseer is. Die polisie is Dinsdag na die toneel ontbied waar hulle die Koch-egpaar met steekwonde aan hul liggame aangetref het.
Ingrid is op die plaas dood verklaar en Frans is na 'n hospitaal gehaas.
'n 34-jarige man is reeds in verband met die voorval aangekeer.
Die aanval het opnuut skokgolwe deur die land gestuur en is uit verskeie kringe ten sterkste veroordeel.
Andricus van der Westhuizen, die DA se Wes-Kaapse woordvoerder oor landbou, het 'n beroep op die polisie gedoen om 'n deeglike ondersoek te doen en gevra dat die saak spoedig en effektief hanteer sal word.
Van der Westhuizen sal met die departement van gemeenskapsveiligheid skakel oor die stappe wat gedoen word om meer hulpbronne beskikbaar te stel en die polisie te help om landelike veiligheid te verbeter.
"Ons gaan vrae aan die minister van landbou stel om 'n beter begrip te kry van die omvang van veiligheidskommer en aanvalle op die boerderygemeenskap – boere en plaaswerkers – en hoe dit ons landelike gebiede raak," sê hy.
Ook dr. Corné Mulder, die VF Plus se leier in die Wes-Kaap, het sy skok oor die aanval te kenne gegee.
"Die jongste plaasaanval en -moord is 'n duidelike bewys dat dié soort misdaad tot prioriteitsmisdaad verklaar moet word," sê Mulder.
Hy stem ook saam met Agri Wes-Kaap "dat een plaasmoord een te veel is".
"Die VF Plus sal aanhou veg vir 'n noodsaaklike, spesiale landelike beveiligingseenheid wat hom toespits op die voorkoming van plaasaanvalle en wat in samewerking met boere en ander veiligheidsforums hierdie soort misdaad bekamp," sê Mulder.
Die VF Plus en die DA het albei hul diepe medelye met die Koch-familie betuig en Frans 'n spoedige herstel toegewens.
Eerste sneeu van die jaar voorspel
Weduwee nóg 'n week agter tralies
Hoekom vra die DA nie vir die drie hoofstroom TV nuuskanale, hoekom hulle saamspan en nooit rapporteer wanneer plassaanvalle en -moorde gebeur nie?
Moenie jul asem ophou nie. Die patetiese regering gaan niks daaraan doen nie.
Weet iemand dalk, of mag hulle ons sê van waar af is die aanvallers? As hulle nie vorige werknemers was met griewe nie, is hulle plaaslik of immigrante? Hoe of wie kies daardie teiken spesifiek/ Ek kan nie dink dat dit net toevallige aanvalle is nie. Iets baie groter sit agter hierdie plaas moorde, en Bheki Cele en sy trawante weet.
Wat weet ons van die 34-jarige man wat in verband met die moord aangekeer is? Was hy bekend aan die familie?